CHG กำไรแจ๋ว
มีการวิเคราะห์แนวโน้มปี 60 ของ CHG คาดจำนวนผู้เข้าใช้ฟื้นที่ให้บริการส่วนผู้ป่วยใน (IPD) ในโรงพยาบาล CHG3, CHG9 และ CHG11 เต็มปี
11 มี.ค. 2560

คุณค่าบริษัท
 
มีการวิเคราะห์แนวโน้มปี 60 ของ บริษัท โรงพยาบาลจุฬารัตน์ จำกัด (มหาชน) หรือ CHG คาดจำนวนผู้เข้าใช้ฟื้นที่ให้บริการส่วนผู้ป่วยใน (IPD) ในโรงพยาบาล CHG3, CHG9 และ CHG11 เต็มปี
กรอปกับปัจจุบันทาง CHG มีจำนวนเตียงให้บริการทั้งหมดอยู่ที่ 582 เตียง รวมทั้งกลุ่มลูกค้าโครงการภาครัฐ โดยผู้ป่วยประกันตนน่าจะเข้ามาใช้บริการเพิ่มขึ้นราว 6% เป็น 4.2 แสนราย (จาก 16 ก.พ.60 อยู่ที่ 4.01 แสนราย) จากสิ้นปี 59 เฉลี่ยอยู่ที่ 3.97 แสนราย ซึ่งยังเป็นปัจจัยที่ยังสนับสนุน
อีกทั้งทางโรงพยาบาลมีแนวโน้มจะเพิ่มจำนวนเตียงในโรงพยาบาลCHG ชลเวช อีก 59 เตียง ช่วงกลางปี (จากเดิมที่คาดจะเปิดในปลายเดือน ก.พ.หรือต้นเดือน มี.ค. 60) จะส่งผลให้ผลการดำเนินงานปี 60 ขยายตัวโดดเด่นมากยิ่งขึ้น โดยสัดส่วนผู้ป่วยเงินสดน่าจะสูงขึ้นมาที่ 57% เทียบกับปี 59 ที่ 55%
นอกจากนี้ บริษัทอยู่ระหว่างขยายกิจการเพิ่มเติม อาทิ การอัพเกรดคลินิก CHG 304 เป็นโรงพยาบาลขนาด 100 เตียง (คาดจะเปิดให้บริการในกลางปี 61) และ ก่อสร้างรพ.แห่งใหม่ รพ.รวมแพทย์ฉะเชิงเทรา (เริ่มดำเนินการก่อสร้างแล้ว คาดพร้อมให้บริการในปลายปี 62) น่าจะทำให้บริษัทมีการกู้ยืมและมีค่าใช้จ่ายทางการเงินสูงขึ้นอีกเล็กน้อย
ทางนักวิเคราะห์ปรับลดประมาณการกำไรสุทธิปี 60 ลงมาเล็กน้อยที่ 678 ล้านบาท (จากเดิมคาด 690 ล้านบาท) เพิ่มขึ้น 20.2% จากงวดเดียวกันของปีก่อน จากสมมติฐานรายได้จากกิจการโรงพยาบาลที่ 4,312 ล้านบาท (จากเดิมคาด 4,329 ล้านบาท) สูงขึ้น 18.6% จากงวดเดียวกันของปีก่อน โดยมีอัตรากำไรขั้นต้นอยู่ที่ 33.0% จาก 32.1% ในปีก่อนหน้า
ขณะที่ผลการดำเนินงานงบปี สิ้นสุดวันที่ 31 ธันวาคม 2559 บริษัทมีรายได้รวมขยับขึ้นมาอยู่ที่ 3,657.88 ล้านบาท จากงวดเดียวกันของปีก่อน 3,178.83 ล้านบาท ซึ่งเป็นผลจากรายได้จากการประกอบกิจการโรงพยาบาลเพิ่มขึ้น ซึ่งเติบโตทั้งกลุ่มผู้ป่วยทั่วไปและกลุ่มโครงการสวัสดิการภาครัฐ โดยรายได้จากกลุ่มผู้ป่วยทั่วไปเพิ่มขึ้น ส่งผลให้บริษัทมีกำไรขยับขึ้นมาอยู่ที่ 564.29 ล้านบาท หรือ 0.051 บาทต่อหุ้น จากงวดเดียวกันของปีก่อน 538.38 ล้านบาท หรือ 0.049 บาทต่อหุ้น
อย่างไรก็ดี เมื่อวิเคราะห์ฐานะทางการเงินเพื่อเป็นตัวแปรในการตัดสินใจต่อการลงทุน พบว่าฐานะทางการเงินของบริษัทยังดูดี เพราะบริษัทมีสินทรัพย์หมุนเวียนมากถึง 1,334.91 ล้านบาท เมื่อนำมาเทียบกับหนี้สินหมุนเวียน 1,096.16 ล้านบาท ได้ค่า CURRENT RATIO อยู่ที่ระดับ 1.22 เท่า ถือว่าสภาพคล่องทางการเงินของบริษัทมากพอสมควร
ส่วนหนี้สินของบริษัทไม่มีอะไรที่น่าเป็นห่วง เพราะบริษัทมีหนี้สินรวมแค่ 1,294.36 ล้านบาท เมื่อนำมาเทียบกับส่วนของผู้ถือหุ้นมากถึง 3,223.52 ล้านบาท ได้ค่า D/E อยู่ที่ระดับ 0.41 เท่า แสดงว่า บริษัทปลอดจากภาระหนี้จริงๆ
ในขณะที่นักวิเคราะห์บล.ฟิลลิป แม้ผลการดำเนินงานปี 59 จะถูกกดดันจากส่วนต่อขยาย Capacity ในโรงพยาบาล CHG 3, CHG 9, และ CHG 11 แต่ด้วยแนวโน้มผู้ป่วยที่เข้าใช้บริการสูงขึ้นจากงวดเดียวกันของปีก่อน น่าจะทำให้เกิด Economy of Scale หนุนมาร์จิ้นกลับมาทรงตัวในระดับสูงอีกครั้ง
ทั้งนี้ คงแนะนำ “ซื้อ” แต่ปรับราคาพื้นฐานปี 60 ลงมาเล็กน้อยที่ 3.26 บาทต่อหุ้น
…
 
ผู้ถือหุ้นรายใหญ่
1.น.ส.กรรณิกา พลัสสินทร์ 1,994,750,400 หุ้น 18.13%
2.นายอภิรุม ปัญญาพล 1,127,189,050 หุ้น 10.25%
3.นางกอบกุล ปัญญาพล 1,032,656,600 หุ้น 9.39%
4.นายณรัณ รติพาณิชย์วงศ์  775,443,100 หุ้น 7.05%
5.คุณหญิงปัทมา ลีสวัสดิ์ตระกูล 399,655,300 หุ้น 3.63%
 
รายชื่อกรรมการ
1.นาย เกรียงศักดิ์ พลัสสินทร์ ประธานกรรมการ
2.นาย กำพล พลัสสินทร์ กรรมการผู้จัดการ
3.นาย อภิรุม ปัญญาพลกรรมการ
4.นาย วิชิต ศิริทัตธำรง กรรมการ
5.นาย สุชาย เหล่าวีรวัฒน์ กรรมการ